Scandalul banilor pentru Ucraina! Se pune la cale destituirea preşedintelui Camerei Reprezentanţilor din SUA: Cine va depune moțiunea
Aleasa republicană Marjorie Taylor Greene a anunţat miercuri că ''săptămâna viitoare'' va depun o moţiune pentru destituirea preşedintelui Camerei Reprezentanţilor a Congresului SUA, Mike Johnson, pentru că a susţinut trimiterea de noi fonduri pentru Ucraina, transmit Reuters şi AFP, potrivit Agerpres.
Apropiată a fostului preşedinte Donald Trump, Marjorie Taylor Greene l-a acuzat de ''trădare'' pe colegul său de partid Mike Johnson
''Mike Johnson a aderat deplin la modelul comercial respingător al Washingtonului, care constă în a finanţa războaie eterne'', a afirmat Greene, într-o conferinţă de presă.
''Aşadar săptămâna viitoare îmi voi depune moţiunea pentru a-l destitui'', a spus ea.
Sprijinul pentru Kiev a făcut obiectul unor dezbateri intense în Congres, numeroşi aleşi republicani cerând să nu fie alocate noi fonduri pentru Ucraina, ţară aflată în război cu Rusia.
Orice membru al Camerei Reprezentanţilor poate depune o moţiune pentru destituirea preşedintelui ei.
Totuşi, pare destul de improbabilă o destituire a lui Mike Johnson, democraţii anunţând marţi că vor vota în mod excepţional, alături de republicanii moderaţi, pentru menţinerea în funcţie a actualului preşedinte al Camerei Reprezentanţilor.